projecte-aina/catalan_government_crawling huggingface dataset:
El Govern de la Generalitat valora de manera positiva el principi d'acord per elaborar un protocol d'actuació de cara a l'inici de les competicions oficials d'àmbit estatal no professional, al qual van arribar ahir les comunitats autònomes, el Consejo Superior de Deportes i les federacions esportives espanyoles, i considera que el seu compliment garanteix la seguretat i la igualtat de condicions dels equips catalans participants en aquests tornejos.
La Secretaria General de l'Esport i de l'Activitat Física ha participat en les diverses trobades virtuals realitzades en els últims dies entre totes les parts per defensar els interessos de l'esport català davant la represa de la competició, i finalment ahir es va consensuar un text que ha de ser ratificat i validat durant el dia d'avui.
En el marc d'aquestes converses, fa uns dies la consellera de la Presidència i portaveu del Govern, Meritxell Budó, acompanyada del secretari general de l'Esport i de l'Activitat Física, Gerard Figueras, també es va reunir telemàticament amb el ministre d'Esports, José Manuel Rodríguez Uribes, per treballar de manera coordinada el nou escenari.
El representant territorial de l'Esport a Barcelona, Pere Vilà, ha presenciat avui la victòria del Negrita, equip del Reial Club de Polo de Barcelona (RCPB), en la 52a edició del Barcelona Polo Challenge Negrita Cup-Trofeu Ciutat de Barcelona, després d'imposar-se al Can Pizza en el partit final per un ajustat 8 a 7.
La competició s'ha celebrat a les instal·lacions del RC de Polo barceloní.
Amb aquest resultat i després de vèncer en la primera trobada d'aquest segon cap de setmana a l'Engel & Völkers (Pedro Soria, Alejandro Espada, Jorge Ayesa i Pedro Espona) per 10 a 7, el Negrita ha estat el millor d'aquest torneig internacional de polo.
Mario Gómez, del Negrita, que ha marcat sis dels vuit punts del seu equip, ha estat premiat com a millor jugador del torneig, mentre Juan Pepa, del Can Pizza, ha rebut el trofeu al "fair play".
Chavela, de José María Trénor, muntada per Mario Gómez, ha estat la millor euga de l'esdeveniment.
Cal recordar que el Barcelona Polo Challenge Negrita Cup es va cancel·lar el mes de maig passat i, per primera vegada, s'ha jugat juntament amb el Trofeu Ciutat de Barcelona.
En el lliurament de premis, amb un rigorós respecte per totes mesures preventives, Pere Vilà ha estat acompanyat per David Escudé, regidor d'Esports de l'Ajuntament de Barcelona i diputat d'Esports de la Diputació de Barcelona; Gerard Esteva, president de la Unió de Federacions Esportives de Catalunya; Luis Benjumea, director esportiu de la Real Federación Española de Polo; Francisco José de Abadal, president de la Federació Catalana de Polo; Curró Espinós, president del RCPB; Jose María Trénor, director del BPC Negrita Cup, i Beatriz Ribes, del departament màrqueting de Bardinet.
El director del Consell Català de l'Esport, Antoni Reig, ha assistit avui a les finals del Campionat de Catalunya de Divisió d'Honor d'hoquei sobre herba en categoria masculina i femenina, que han tingut lloc a les instal·lacions del Junior FC, a Sant Cugat del Vallès.
L'Atlètic Terrassa i el Junior FC s'han adjudicat el títol respectiu.
La primera final, la femenina, s'ha saldat amb el triomf del Junior FC sobre el Reial Club de Polo de Barcelona (1-2), cosa que li permet revalidar un títol que s'ha adjudicat per quarta temporada consecutiva.
En el partit pel tercer i quart lloc, el Club Egara ha superat l'Atlètic Terrassa per 2 a 1.
Pel que fa al torneig masculí, l'Atlètic Terrassa també ha revalidat el títol de campió del campionat català, que enguany arribava a l'edició número 100, després de desfer-se del Club Egara en un partit molt emocionant i igualat que s'ha decidit per als primers en els shoot outs un cop s'ha arribat amb empat a un al final del partit.
L'Atlètic ja suma 21 títols en el palmarès de la competició oficial més antiga del hockey estatal.
D'altra banda, el Polo barceloní ha finalitzat en tercer lloc després de vèncer el CD Terrassa (7-1).
Els dos encontres s'han jugat a porta tancada seguint els protocols establerts pel Departament de Salut de la Generalitat de Catalunya, i amb control d'accés, que era restringit a jugadors/es, staff i persones autoritzades.
Toni Reig ha seguit les dues finals al costat del president de la Federació Catalana de Hockey, Xavier Adell; el director de la Unió de Federacions Esportives de Catalunya, Jordi Sans; autoritats locals i dirigents dels clubs participants.
L'Agrupació de Jugadors del FC Barcelona ha concedit el Premi Barça Jugadors al joc net a les plantilles dels primers equips de futbol del club.
El jurat, reunit de manera telemàtica ahir dilluns amb la participació del secretari general de l'Esport i de l'Activitat Física, Gerard Figueras, reconeix l'actitud dels jugadors i jugadores blaugrana davant la situació excepcional causada per la pandèmia de la Covid-19.
Es tracta de la primera vegada en els 11 anys d'història del premi que el guardó recau en la totalitat de membres de les plantilles.
Segons el jurat, l'actitud de les jugadores i jugadors durant l'estat d'alarma s'ha traduït en gestos a nivell col·lectiu i individual, ja sigui en aportacions econòmiques directes, de grup o en la participació en diferents iniciatives promogudes pel FC Barcelona i altres institucions.
Accions que han tingut com a beneficiaris el conjunt de treballadors i treballadores de l'entitat blaugrana, els hospitals, les entitats socials, el personal sanitari i la comunitat científica.
Tot plegat ha fet que en aquests últims mesos els jugadors i jugadores blaugrana -tant de futbol com de la resta de seccions professionals- s'hagin convertit en un exemple de solidaritat durant la pandèmia i, per tant, en un orgull per al FC Barcelona.
Seguint la tradició, en cada edició del Premi Barça Jugadors es concedeix la Menció Especial al Joc Net a un exjugador o exjugadora que se l'hagués merescut quan estava en actiu.
En aquesta ocasió, el jurat ha concedit la menció de manera simbòlica a quatre integrants de la plantilla blaugrana de la temporada 1960-61.
El febrer de 1961, Antoni Ramallets, Joan Segarra, Sígfrid Gràcia i Martí Vergés es van oferir per ajudar el Barça, que estava passant per una crisi econòmica profunda.
Anys després, el mateix Ramallets va explicar que "els quatre érem barcelonistes des de petits, jugàvem al club dels nostres somnis i el Barça mai no ens havia deixat de pagar ni cinc cèntims.
Properament, s'organitzarà un acte per lliurar el premi als integrants a les plantilles dels primers equips del FC Barcelona.
El jurat del Premi Barça Jugadors 2020 l'han compost les següents persones vinculades a l'esport i al barcelonisme: Ramon Alfonseda, president de l' Agrupació de Jugadors del FC Barcelona; Pau Vilanova, vicepresident institucional del FC Barcelona; Xavi Vilajoana, directiu del FC Barcelona; Gerard Figueras, secretari general de l'Esport i de l'Activitat Física; Mària Vallès, directora Barça Fundació; Jofre Mateu, vicepresident de l'Agrupació de Jugadors del FC Barcelona; Laura Llinàs, directiva de l'Agrupació de Jugadors del FC Barcelona; Lluís Mascaró, director adjunt del diari Sport; Joan Poquí, redactor del diari Mundo Deportivo; Pilar Calvo, periodista; Jordi Costa, periodista de Catalunya Ràdio, i Carme Nieto, exjugadora del FC Barcelona.
El Centre de Medicina de l'Esport del Consell Català de l'Esport (CCE), encarregat del control i seguiment mèdic dels esportistes del programa d'Alt Rendiment Català a les comarques gironines, s'ha traslladat a Banyoles.
L'emplaçament escollit és l'edifici de la residència d'esportistes que gestiona la Federació Catalana de Rem, ubicat al Passeig Lluís Maria Vidal.
El Centre de Medicina de l'Esport, dirigit actualment pel Dr.
Jordi Sitjà, va néixer l'any 1985 i en un primer moment es va ubicar al carrer Emili Grahit, de Girona, des d'on es va traslladar un temps després a la Casa de Cultura.
Amb la construcció del nou Hospital de Santa Caterina, a Salt, i gràcies a un conveni amb l'Institut d'Assistència Sanitària (IAS), el centre es va ubicar en aquest centre sanitari l'any 2006.
Durant aquests anys, el Centre de Medicina de l'Esport del CCE ha seguit realitzant la seva tasca de servei als esportistes de la demarcació gironina, i ha ampliat la col·laboració amb els serveis de pneumologia i rehabilitació cardíaca de l'Hospital de Santa Caterina.
A finals del 2019, un cop l'IAS va acordar donar per finalitzat el conveni, el Consell Català de l'Esport ha buscat un nou emplaçament davant la impossibilitat de reubicar el centre dins les instal·lacions del centre hospitalari i ha optat per traslladar-lo a la capital del Pla de l'Estany.
El representant territorial de l'Esport a Barcelona, Pere Vilà, ha participat avui a Barcelona en la presentació del torneig inaugural de la Lliga MAPFRE de tenis masculí, organitzat per la Real Federación Española de Tenis (RFET), que tindrà lloc al Centre Municipal de Tennis Vall Hebron, de la capital catalana, del 10 al 12 de juliol amb la presència de vuit dels millors tenistes estatals.
La competició per a jugadors Top-100 compta amb la col·laboració de la Federació Catalana de Tennis (FCT), que va oferir la instal·lació olímpica barcelonina per acollir el torneig previst inicialment al Club Tennis Lleida després de conèixer-se el confinament de la comarca del Segrià.
La cita servirà perquè els millors tenistes de l'Estat preparin la tornada al circuit ATP després de l'aturada per la Covid-19.
Els jugadors del torneig competiran en dos equips liderats per Roberto Bautista i Pablo Carreño.
Cada dia es jugaran tres partits individuals i un de dobles.
En paral·lel, se celebrarà la Lliga MAPFRE de tenis en cadira de rodes, amb la presència dels sis millors jugadors estatals: Martín de la Puente, Daniel Caverzaschi, Quico Tur, Enrique Siscar, Cisco García i Arturo Montes.
Aquest torneig es disputarà en horari matinal i tindrà accés gratuït.
Pere Vilà ha compartit l'acte amb el president de la RFET, Miquel Díaz; el president de la FCT, Jordi Tamayo; el president de la Unió de Federacions Esportives de Catalunya (UFEC), Gerard Esteva, i el regidor d'Esports de l'Ajuntament de Barcelona, David Escudé.
Jordi Tamayo ha explicat les estrictes mesures que s'han establert per garantir la seguretat sanitària dels jugadors participants -que passaran un control PCR previ-, persones treballadores i espectadors.
En aquest sentit, es prendrà la temperatura a totes les persones que accedeixin al recinte i l'aforament habilitat serà d'uns 1.000 espectadors com a màxim, situats alternativament a la graderia.
Els seients seran desinfectats diàriament i l'ús de mascareta serà obligatori.
La Lliga MAPFRE de tenis masculí consta de tres tornejos i, després de Barcelona, continuarà a València (del 17 a 19 juliol) i Avilés (del 24 al 26 juliol).
A banda del circuit masculí i de tenis en cadira, la Lliga MAPFRE tindrà un circuit femení i un circuit "Valor" masculí per a jugadors a partir del Top-100, amb tres tornejos cada un.
El representant territorial de l'Esport a Lleida, Joan Segura, ha participat avui en una reunió telemàtica amb institucions, el Club Natació Lleida i la Federació Catalana de Natació per avançar en el projecte de cobriment de la piscina de 50 metres del Club Natació Lleida i poder crear, així, un nou centre de tecnificació de natació a la capital del Segrià.
En aquesta reunió, també hi han participat el regidor d'Esports de l'Ajuntament de Lleida, Sergio González; la representant de la Diputació de Lleida, Gemma Vilarasau; el president de la Federació Catalana de Natació (FCN), Enric Bertrán; el president del Club Natació Lleida, Josep Maria Talavera; el delegat a Lleida de la FCN, Carles Mas, i tècnics de les institucions.
Actualment, la demarcació de Lleida compta amb un col·lectiu nombrós de nadadores i nadadors amb molta projecció que es veuen obligats a entrenar en una piscina coberta de 25 metres o desplaçar-se al CAR de Sant Cugat per poder entrenar en una piscina competitiva de 50 metres.
Donat que a Lleida ciutat el Club Natació Lleida disposa d'una piscina exterior de 50 metres l'objectiu conjunt de les institucions és cobrir aquesta instal·lació i crear el centre de tecnificació per poder donar els serveis necessaris als nadadors i nadadores.
Durant la trobada, les institucions han vist amb bons ulls la idea de col·laborar per poder cobrir la piscina de 50 metres del Club Natació Lleida.
La Secretaria General de l'Esport i de l'Activitat Física considera que és una bona oportunitat per crear un centre de tecnificació d'aquest esport, inexistent ara la demarcació, on si n'hi ha de piragüisme (la Seu d'Urgell) i d'esports d'hivern (el centre especialitzat de la Val d'Aran), que funcionen a ple rendiment i han permès obtenir bons resultats als esportistes que s'hi entrenen.
El president de la Generalitat, Quim Torra, ha expressat el suport del Govern a la candidatura Pirineus-Barcelona 2030 en la connexió que ha tingut aquest matí amb l'alpinista Sergi Mingote.
El president ha assegurat que van "abraçar i donar tot el suport possible" a aquesta candidatura i ha assenyalat que aquests poden ser "els primers jocs verds de la història", perquè estan fets amb "la mentalitat del segle XXI, amb un respecte escrupolós pel medi ambient".
El cap de l'Executiu també ha subratllat la importància de la candidatura per a l'equilibri territorial català i de la potència de la marca per llançar-la al món: "Que la gent pugui gaudir amb nosaltres d'un paisatge i un país únics".
En la conversa, també ha participat la consellera de la Presidència, Meritxell Budó, i el secretari general de l'Esport i de l'Activitat Física, Gerard Figueras.
El president s'ha mostrat convençut que es tornaran a reprendre els treballs per acabar de "perfilar la candidatura i fer-la pública" i que es tornarà "amb més força" per tirar-la endavant, ja que s'han vist aturats a causa de la pandèmia de la Covid-19.
Per la seva banda, Gerard Figueras ha apuntat que, més enllà del vessant esportiu, la candidatura olímpica és "una oportunitat per explicar al món el patrimoni natural, cultural i arquitectònic dels Pirineus", una tasca que Mingote també anirà fent al llarg de l'Olympic Route PIRIBCN2030.
L'alpinista Sergi Mingote ha fet la connexió des de la Pica d'Estats, on es troba fent l'Olympic Route PIRIBCN2030, per promoure el projecte Pirineus-Barcelona 2030, del qual és ambaixador.
La ruta portarà l'alpinista a recórrer 7.200 quilòmetres en solitari, travessant deu països i pujant 14 cims emblemàtics fins al mont Olimp de Grècia.
El president de la Generalitat ha mantingut una conversa per videoconferència amb l'alpinista Sergi Mingote, que està fent l'Olympic Route PIRIBCN2030
El Comitè Tècnic del pla PROCICAT per emergències associades a malalties transmissibles emergents amb potencial alt risc ha aprovat avui el Pla sectorial d'instal·lacions i activitats esportives, que recull les mesures que regiran el desenvolupament de l'esport i l'activitat física a Catalunya durant l'etapa de represa.
Es tracta de l'actualització del Pla d'acció pel desconfinament esportiu de Catalunya elaborat per la Secretaria General de l'Esport i de l'Activitat Física (SGEAF) i aprovat pel Pla PROCICAT, que incorpora un annex per adaptar-ne el contingut a la situació actual de l'etapa de represa, que queda regulada en la Resolució SLT/1429/2020, de 18 de juny, del Departament de Salut, on es determinen les mesures bàsiques de protecció i organitzatives per prevenir el risc de transmissió i afavorir la contenció de la infecció per SARS-CoV-2.
El contingut complet de les mesures es pot consultar en aquest enllaç.
Demà dimarts, a les 11.00 h, el secretari general de l'Esport i de l'Activitat Física, Gerard Figueras, acompanyat de la sub-directora general de Promoció de la Salut del Departament de Salut, Carmen Cabezas, i el sub-director general de Programes en Protecció Civil del Departament d'Interior, Sergio Delgado, presentarà de manera telemàtica al sector esportiu català aquestes mesures.
La presentació tindrà lloc mitjançant un webinar en el qual Gerard Figueras exposarà com s'hauran de celebrar, en aquesta etapa de represa, les competicions i esdeveniments esportius, les activitats de lleure esportiu per a menors, les assemblees i reunions de les entitats, així com les mesures que cal adoptar en les instal·lacions esportives, piscines i centres de tecnificació.
També hi participarà el director del Consell Català de l'Esport, Antoni Reig.
A banda, els representants de Salut i Protecció Civil explicaran les mesures sanitàries i de seguretat que contempla el pla de la SGEAF, i respondran els dubtes de les persones participants, que seran representants de clubs, federacions, consells esportius, administracions, indústria i professionals, entre d'altres.
El secretari general de l'Esport i de l'Activitat Física, Gerard Figueras, explicarà demà al sector esportiu els detalls del pla
El secretari general de l'Esport i de l'Activitat Física, Gerard Figueras, ha participat avui, a la Guingueta d'Àneu (Pallars Sobirà), en la presentació del nou programa de Lleida TV 'El riu ens activa', que promourà l'activitat al voltant dels rius del Pirineu de Lleida.
L'acte ha servit per donar el tret de sortida a la temporada de turisme actiu i aventura al Pirineu lleidatà i ha fet visible el suport institucional i empresarial a aquestes activitats.
Durant l'acte, celebrat al Llac de la Torrassa, han intervingut Carlos L. Isus, president del Consell Comarcal del Pallars Sobirà; Juan Cal, director executiu del diari Segre; Míriam Filella, directora de comunicació d'Endesa a Catalunya; Florido Dolcet, president de l'Associació d'Empreses d'Esports d'Aventura del Pallars Sobirà; Jordi Latorre, vicepresident del Patronat de Turisme de les Terres de Lleida, així com Gerard Figueras.
També hi eren presents Rosa Amorós, delegada territorial del Govern de la Generalitat a l'Alt Pirineu i Aran; el representant territorial de l'Esport a Lleida, Joan Segura, i el president de Ferrocarrils de la Generalitat de Catalunya, Ricard Font.
'El riu ens activa' és una iniciativa del Grup SEGRE i Endesa, amb la col·laboració del Patronat de Turisme de la Diputació de Lleida, per posar en relleu el patrimoni natural, cultural i l'oferta turística del territori a partir de l'eix conductor del riu com a generador de riquesa.
Es tracta d'un document audiovisual de cinc capítols que tindran com a fil conductor una activitat aquàtica diferent en cadascuna de les cinc comarques on es practica.
El programa, que s'estrenarà dissabte 4 de juliol a les 21.30 hores a Lleida TV, mostrarà les particularitats de cada zona a través d'entrevistes amb diferents protagonistes.
Gerard Figueras, ha explicat durant la presentació que "el riu i el turisme actiu i d'aventura ens ajuden a tenir un Pirineu més fort", ha dit que "l'esport ha de ser la locomotora verda que consolidi la vida al Pirineu" i ha reivindicat "els esports 365 dies a l'any".
El representant territorial de l'Esport a Tarragona, Joan Plana, ha assistit avui a la inauguració del nou embarcador del Reial Club Nàutic de Tarragona (RCNT), una gran notícia per als esportistes de l'equip de rem olímpic del club, que podran tornar a entrenar-se a la desembocadura després de molts mesos sense poder fer-ho.
La riuada del mes d'octubre passat es va endur l'anterior estructura per accedir a l'aigua amb les embarcacions, i els esportistes de l'entitat tarragonina no han pogut entrenar-se al riu Francolí, de manera que han hagut de trobar alternatives per mantenir la forma.
El Port de Tarragona, titular de les instal·lacions que acullen la secció de rem del RCNT, ha finançat els treballs per reconstruir l'embarcador, situat al costat de l'hangar al riu Francolí, una actuació que beneficia les 200 llicències que gestiona el club i la seva escola de rem.
Joan Plana ha estat una de les personalitats que ha fet la simbòlica tallada de la cinta inaugural, al costat de la presidenta del Reial Club Nàutic Tarragona, Andrea Mazzanti; el president del Port de Tarragona, Josep Maria Cruset, i la consellera d'Esports de Tarragona, María José López.
El director del Consell Català de l'Esport, Antoni Reig, ha participat avui en l'acte de comiat de la 29a promoció d'alumnes de 2n de Batxillerat de l'Institut Joaquim Blume, una celebració que per primera vegada en la història s'ha hagut de celebrar de manera telemàtica a causa de la pandèmia de la Covid-19.
L'acte ha comptat amb la participació de Víctor Cantos, director de l'Institut Joaquim Blume, una representació del professorat i de pares i mares dels nois i noies de 2n de Batxillerat, així com de l'alumnat que deixarà les aules del centre per iniciar nous reptes acadèmics.
"No volíem que un virus ens deixés sense poder celebrar un acte especial i important com el d'avui", ha dit Antoni Reig a l'inici de la seva intervenció, durant la qual ha agraït "l'actitud, els valors i la disciplina" d'aquest grup de joves esportistes.
"Us animo a seguir endavant amb els estudis i combinar-los amb la carrera esportiva", ha dit, a la vegada que felicitava la tasca de l'equip de persones que treballa actualment a l'Institut Joaquim Blume i destacava "la paciència i l'esforç dels pares i mares dels esportistes, que també pateixen aquesta etapa dels seus fills i que els doneu el màxim suport".
Per la seva banda, Victor Cantos, que ha recordat que deixarà la direcció del centre aquest any, ha desitjat sort als nois i noies, ha destacat el seu "esforç i treball" durant l'etapa viscuda a la Blume, i ha destacat la missió de l'institut de "formar esportistes però també persones", un objectiu que es manté com un dels pilars del centre educatiu.
Malgrat ser un acte atípic, per culpa de la situació sanitària, i sense el lliurament físic de les orles, no han faltat com en anys anteriors les actuacions musicals per part d'alumnes del centre, aquest cop interpretades des de casa, els missatges encoratjadors del professorat i la intervenció de l'alumnat, que ha recordat les experiències viscudes a l'Institut Joaquim Blume i s'ha mostrat afortunat i agraït d'haver tingut l'oportunitat de formar-se al centre.
L'Institut Joaquim Blume dóna servei des de fa gairebé 30 anys als esportistes que s'entrenen al Centre Català de Tecnificació Esportiva d'Esplugues de Llobregat.
Actualment, la vintena de professors de l'Institut imparteixen estudis reglats de caràcter públic (3r ESO, 4t ESO, 1r Batxillerat i 2n Batxillerat) a uns 180 alumnes, així com cicles formatius d'activitats físiques i esportives, que segueixen 60 persones.
Lluny queden els 60 alumnes i 6 professors del primer any.
La particularitat del centre és l'adequació dels horaris, la metodologia utilitzada i la coordinació de tots els implicats, cosa que afavoreix la formació integral del jove esportista, que pot compaginar durs entrenaments i competicions amb el curs acadèmic.
Després de les instruccions fetes públiques pel Ministeri de Sanitat en l'Ordre SND/458/2020, de 30 de maig, en què es flexibilitzen determinades restriccions establertes en la declaració d'estat d'alarma amb motiu de l'aplicació de la fase 3 del Plan para la transición hacia una nueva normalidad, la Secretaria General de l'Esport i de l'Activitat Física (SGEAF) exposa al sector esportiu català les condicions en què a partir del proper dilluns 8 de juny es podrà realitzar l'activitat esportiva.
Aquestes mesures només tenen afectació a les regions sanitàries del Camp de Tarragona, Alt Pirineu i Aran, i Terres de l'Ebre, que poden accedir a la fase 3 del pla, de manera que la resta de regions sanitàries de Catalunya (Lleida, Barcelona ciutat, Metropolitana nord i Metropolitana sud, Catalunya Central i Girona) s'hauran de regir per les mesures establertes en la fase 2 del pla de desconfinament.
A.1 Entrenament mitjà en lligues no professionals federades:
A.2 Celebració d'espectacles i activitats esportives:
A.3 Flexibilització de mesures per a la reobertura d'instal·lacions esportives a l'aire lliure, tancades i centres esportius:
B.1 Activitats de turisme actiu:
Es podran dur a terme activitats de turisme actiu i de natura per a grups d'un màxim de 30 persones
C. ACTIVITATS DE LLEURE DESTINADES A LA POBLACIÓ INFANTIL I JUVENIL